|  |  |  |  |
| --- | --- | --- | --- |
| **9.** **Κοινωνικά δίκτυα** | | | |
|  | | | |
| Βαθμίδα/Τάξεις: | | Δ΄- ΣΤ΄ Δημοτικού, Γυμνάσιο | |
| Λέξεις-κλειδιά: | | κοινωνικά δίκτυα, επικοινωνία, αυτοεικόνα | |
| Στόχοι: | | Οι μαθητές να:   * αναγνωρίζουν τα στοιχεία τα οποία διαμορφώνουν τη διαδικτυακή ταυτότητα κάποιου. (Δραστηριότητα 1) * ασκούν κριτική για το κατά πόσο πρέπει να είμαστε αληθινοί στο διαδίκτυο. (Δραστηριότητα 2) * εντοπίζουν δυνατότητες, περιορισμούς και κινδύνους των κοινωνικών δικτύων, μέσα από παραδείγματα, και συζητώντας τους να αναπτύσσουν καλές πρακτικές. (Δραστηριότητα 3) * καταγράφουν και να προωθούν συμβουλές για την ασφαλή χρήση του διαδικτύου. (Δραστηριότητα 4) | |
| Υπολογιζόμενη διάρκεια: | | 40-80 λεπτά, αναλόγως του αν θα γίνουν όλες οι δραστηριότητες | |
| Διδακτικά μέσα – υλικά και προετοιμασία: | | * Φύλλα εργασίας: «Κοινωνικά δίκτυα» (παράρτημα, εκτύπωση 1-2 φύλλα σε κάθε ομάδα - αναλόγως του πόσου χρόνου θέλουμε να διαθέσουν) * Οι μαθητές θα εργάζονται σε μικρές ομάδες σε κάποιες δραστηριότητες. | |
| Περισσότερες πληροφορίες: | | Ασφάλεια στο Διαδίκτυο – Παιδαγωγικό Ινστιτούτο – Κοινωνικά δίκτυα:   * <http://www.pi.ac.cy/InternetSafety/diadiktio_koinonikadiktia.html> * <http://www.pi.ac.cy/InternetSafety/sec_facebook.html>   Booklet: Προστασία της ιδιωτικής μας σφαίρας στο Facebook - Ελληνικό Κέντρο Ασφαλούς Διαδικτύου:   * <http://www.saferinternet.gr/index.php?parentobjId=Page15>   Ελληνικό Κέντρο Ασφαλούς διαδικτύου - Κοινωνικά δίκτυα   * <http://www.saferinternet.gr/index.php?objId=Category18&childobjId=Category24&parentobjId=Page2> | |
| Αξιολόγηση: | | Μέσα από τη συμμετοχή στις δραστηριότητες, δραστηριότητα 4 | |
| Συνοδευτικό υλικό: | Τίτλος αρχείου | | Όνομα αρχείου | |
| (ως παράρτημα / ως αρχεία στο συνοδευτικό DVD / στην ιστοσελίδα <http://www.pi.ac.cy/InternetSafety/eSafeSchool.html>) | Φύλλα εργασίας: Κοινωνικά δίκτυα | | 9\_koin\_diktia.docx | |
| Βοηθητικό υλικό: Κοινωνικά δίκτυα – Σχολιάστε τις δηλώσεις | | 9\_koin\_diktia\_teacher.docx | |
|  | | | |

|  |
| --- |
| **Δραστηριότητες** |
|  |
| **Δραστηριότητα 1: Εγώ και ο διαδικτυακός μου εαυτός** |
| Ζητούμε από τους μαθητές να φτιάξουν έναν κύκλο σε ένα χαρτί και να γράψουν στη μέση τη λέξη «ΕΓΩ». Ζητούμε να σκεφτούν και να γράψουν πέντε στοιχεία που πιστεύουν ότι τους χαρακτηρίζουν (τι τους εμπνέει, κάποια ενδιαφέροντα που έχουν, τι τους ξεχωρίζει, ποια πράγματα αγαπούν κτλ.).  Εξηγούμε στους μαθητές ότι η ταυτότητά μας είναι κάτι που μπορεί να αλλάζει με τον καιρό και σε διαφορετικά πλαίσια παίρνουμε διαφορετικούς ρόλους/ταυτότητες.  Συζητούμε: Πώς μπορεί να αλλάζουν την ταυτότητά τους και πώς συμπεριφέρονται στις ακόλουθες καταστάσεις: στο σχολείο (μέσα στην τάξη, έξω από την τάξη), στο σπίτι (με τους γονείς, τα αδέρφια, τον παππού και τη γιαγιά), στην κοινότητα, στο διαδίκτυο, στη δουλειά. (Η δραστηριότητα μπορεί να γίνει γραπτώς).  Εξηγούμε: Στο διαδίκτυο η ταυτότητά μας διαμορφώνεται από τα διάφορα στοιχεία που δημοσιεύουμε. Μπορούν να αναφέρουν μερικά; (π.χ. τις φωτογραφίες που δημοσιεύουν, τα σχόλια που κάνουν, τις δημοσιεύσεις τραγουδιών, τις επιλογές ταινιών, μουσικής, σειρών, τους φίλους που κάνουν κτλ.). Πώς επηρεάζουν τα στοιχεία που δημοσιεύουμε το πώς μας βλέπουν οι άλλοι; Μπορούν να σκεφτούν από ένα παράδειγμα σε δυάδες;  Ρωτούμε τους μαθητές, αν χρησιμοποιούν οι ίδιοι ή φίλοι και γνωστοί τους κοινωνικά δίκτυα, όπως το Facebook, το Twitter, Google +, LinkedIn.com, MySpace. Ζητούμε να μας εξηγήσουν με δικά τους λόγια τι είναι τα κοινωνικά δίκτυα και τι μπορούμε να κάνουμε με αυτά. (π.χ. μιλώ με φίλους, παίζω παιχνίδια, δημοσιεύω ειδήσεις, επικοινωνώ, μαθαίνω τα νέα των γνωστών μου, σχολιάζω, δέχομαι και δημιουργώ περιεχόμενο, εκφράζω τα συναισθήματά μου, δημοσιεύω φωτογραφίες και βίντεο). |
|  |
| **Δραστηριότητα 2: Αλήθεια ή ψέματα** |
| Συζητούμε με τους μαθητές την ακόλουθη περίπτωση:  «Η Ελπίδα είναι δώδεκα χρονών, αλλά θέλει να κάνει λογαριασμό στο Facebook. Οι όροι και κανονισμοί της σελίδας δηλώνουν ότι πρέπει να είναι πάνω από δεκατριών ετών. Έτσι έφτιαξε προφίλ, στο οποίο παρουσιάζει τον εαυτό της ως δεκαοκτάχρονη.»  Είναι αυτό εντάξει; Γιατί; Τι πιστεύετε ότι θα ήταν καλύτερο να κάνει;  (Για μαθητές Δημοτικού εξηγούμε ότι για να δημιουργήσω προφίλ, αποδέχομαι μια συμφωνία και είναι σημαντικό να είμαστε νόμιμοι. Αν έχουν ήδη δημιουργήσει προφίλ, θα πρέπει τουλάχιστον να το γνωρίζουν οι γονείς τους και είναι σημαντικό να μάθουν πώς να προστατεύουν τον εαυτό τους.)  Γενικά, κρίνουν ότι οι περισσότεροι δείχνουν τον πραγματικό τους εαυτό στο διαδίκτυο; |
|  |
| **Δραστηριότητα 3: Σχολίασε τη δήλωση** |
| Χωρίζουμε τους μαθητές σε τριάδες ή τετράδες και τους μοιράζουμε τα φύλλα εργασίας. Δίνουμε ένα φυλλάδιο σε κάθε ομάδα, για να σχολιάσουν τις περιπτώσεις. Ζητούμε να συζητήσουν και να γράψουν τις σκέψεις τους. Τους καλούμε να εντοπίσουν ποιο είναι το πρόβλημα (αν υπάρχει) σε κάθε περίπτωση και να γράψουν τις συμβουλές που θα έδιναν στα άτομα που κάνουν τις δηλώσεις ή να σχολιάσουν την περίπτωση. Αφού οι ομάδες ολοκληρώσουν το έργο τους, διαβάζουν την κάθε περίπτωση στην τάξη με τα σχόλιά τους και οι άλλες ομάδες μπορούν να προσθέσουν τα δικά τους σχόλια. Τους βοηθούμε να αντιληφθούν τους κινδύνους και να εντοπίσουν τις λύσεις. Στο παράρτημα υπάρχουν βοηθητικές σημειώσεις για τον εκπαιδευτικό, για τις συγκεκριμένες περιπτώσεις.  *Διαφοροποίηση*: Για μικρότερες ηλικίες είναι προτιμότερο να επιλέξουμε να δώσουμε κάποιες από τις δηλώσεις που πιστεύουμε ότι θα είναι περισσότερο σημαντικό για τους μαθητές να σχολιάσουν και να αφιερώσουμε περισσότερο χρόνο στη συζήτησή τους. |
|  |
| **Δραστηριότητα 4: Ενημέρωση** |
| Οι μαθητές πρέπει να δημιουργήσουν μια αφίσα ή ένα διαφημιστικό φυλλάδιο ή άλλο υλικό ενημέρωσης με συμβουλές αναφορικά με τη χρήση των κοινωνικών δικτύων, για να το κοινοποιήσουν στο σχολείο και τους γονείς τους. Για τη δραστηριότητα αυτή, μπορούν να δουλέψουν ατομικά ή ομαδικά. Τους καλούμε να σκεφτούν τρόπους, για να προωθήσουν τις συμβουλές τους σε περισσότερο κόσμο. |
|  |
| **Δραστηριότητα επέκτασης** |
| Με τους μαθητές εντοπίζουμε ειδήσεις από το διαδίκτυο που αφορούν κοινωνικά δίκτυα, όπως facebook, google+, twitter κτλ. Είναι περισσότερο χρήσιμο να αφήνουμε τους ίδιους τους μαθητές να κάνουν την αναζήτηση. Μπορούν να ψάξουν από τη μηχανή αναζήτησης, επιλέγοντας φίλτρο για ειδήσεις ή από ιστοσελίδες ειδησεογραφικών πρακτορείων. Η ίδια η διαδικασία αναζήτησης ειδήσεων έχει μαθησιακή αξία από μόνη της, έτσι φροντίζουμε να τους βοηθήσουμε να επιλέξουν τα καταλληλότερα αποτελέσματα και αν δεν ξέρουν πώς, τους δείχνουμε τη διαδικασία. Αφού εντοπίσουν μερικές ειδήσεις που βρίσκουν ενδιαφέρουσες, τους ζητούμε να σχολιάσουν τις καταστάσεις που περιγράφονται και να σκεφτούν τι θα μπορούσε να γίνει, για να αποτραπεί ή να επιλυθεί η κατάσταση. (Η άσκηση μπορεί να γίνει γραπτώς ή προφορικά). |